Σύγκριση των διαφορών στην 24ωρη καταγραφή της κεντρικής αορτικής αρτηριακής πίεσης και των ανακλάσεων των σφυγμικών κυμάτων μεταξύ δεύτερης και τρίτης μέρας του τριημέρου μεσοδιαστήματος μεταξύ των συνεδρίων, ασθενών σε αιμοκάθαρση
Authors: Κουτρούμπας Γεώργιος 
Published: September 2021

Εισαγωγή: Η αύξηση της αρτηριακής σκληρίας και των αορτικών πιέσεων είναι παράγοντες κινδύνου καρδιαγγειακής νόσου σε ασθενείς σε αιμοκάθαρση. Στο 3ήμερο μεσοδιάστημα μεταξύ αιμοκαθάρσεων, οι ασθενείς αθροίζουν υγρά και μεταβολικά προϊόντα και εμφανίζουν σε επιδημιολογικές μελέτες αυξημένη καρδιαγγειακή νοσηρότητα και θνητότητα την 3η μέρα του διαστήματος αυτού. Αυτή η μελέτη σχεδιάστηκε για να εκτιμήσει για πρώτη φορά τις μεταβολές στην αορτική πίεση, στις ανακλάσεις των σφυγμικών κυμάτων και στην αρτηριακή σκληρία μεταξύ της 2ης και της 3ης μέρας του 3ημέρου μεσοδιαστήματος μεταξύ αιμοκαθάρσεων.Ασθενείς και μέθοδοι: Στη μελέτη εντάχθηκαν 58 ασθενείς σε τρις εβδομαδιαίο πρόγραμμα αιμοκάθαρσης που υποβλήθηκαν σε περιπατητική καταγραφή των αορτικών πιέσεων, του δείκτη ενίσχυσης (Aix) και της ταχύτητας του σφυγμικού κύματος (PWV) για 72 ώρες, καθόλη τη διάρκεια του 3ημέρου μεσοδιαστήματος μεταξύ αιμοκαθάρσεων, με τη βοήθεια του Mobil-O-Graph (IEM, Stolberg, Germany). Είναι μια συσκευή 24ωρης καταγραφής της αρτηριακής πίεσης στο βραχίονα με ταλαντωσιομετρική μέθοδο, που καταγράφει την κυματομορφή του σφυγμικού κύματος και αναπαράγει το αορτικό κύμα με μαθηματική μετατροπή και υπολογίζει τον Aix και την PWV. Στη συνέχεια έγινε σύγκριση των αορτικών πιέσεων, του Aix και της PWV μεταξύ των 3 ημερών (κατά τη διάρκεια και της μέρας και της νύχτας) και αναζητήθηκαν οι συσχετίσεις των μεταβολών τους.Αποτελέσματα: Οι αορτικές πιέσεις παρουσίασαν στατιστικώς σημαντική αύξηση από την 1η μέρα στην 3η μέρα και οι τιμές για την συστολική αορτική πίεση ήταν 115,94±18,93mmHg, 118,41±16,89mmHg και 123,50±16,66mmHg και για τη διαστολική ήταν 77,51±12,61mmHg, 78,08±12,13mmHg και 81,58±11,86mmHg για το 1ο, το 2ο και το 3ο 24ωρο αντίστοιχα. Παρόμοια αποτελέσματα βρέθηκαν και για τις αρτηριακές πιέσεις στο βραχίονα. Το Aix παρουσίασε επίσης σημαντική αύξηση από την 1η μέρα στην 3η μέρα και οι τιμές του ήταν 26,84±8,79%, 28,63±9,90% και 30,28±9,97% για το 1ο, το 2ο και το 3ο 24ωρο αντίστοιχα. Η PWV παρουσίασε επίσης σημαντική αύξηση από την 1η μέρα στην 3η μέρα και οι τιμές της ήταν 9,32±2,39m/sec, 9,42±2,34m/sec και 9,59±2,37m/sec για το 1ο, το 2ο και το 3ο 24ωρο αντίστοιχα. Οι μεταβολές αυτές, κυρίως μεταξύ 2ου και 3ου 24ώρου, ήταν σημαντικές και κατά τη διάρκεια της μέρας και κατά τη διάρκεια της νύχτας. Σημαντικές αυξήσεις των βραχιόνιων και αορτικών πιέσεων παρατηρήθηκαν κατά τις απογευματινές ώρες της 3ης μέρας, από 18:00 έως 22:00 που μας οδήγησαν σε προσθήκη αντιυπερτασικής αγωγής σε 35 ασθενείς. Οι μεταβολές στις αορτικές και βραχιόνιες πιέσεις συσχετίστηκαν κυρίως με την αύξηση του σωματικού βάρους των ασθενών κατά το 3ήμερο (για τη μέση πίεση Β=3,533 95%CI από 1,492-5,574 p=0,001) μετά τη στάθμιση για την ηλικία, το φύλο, τη διάρκεια αιμοκάθαρσης, το βάρος, τη μεταβολή της καρδιακής συχνότητας, τη ύπαρξη σακχαρώδη διαβήτη και υπέρτασης. Οι μεταβολές στο Aix και την PWV συσχετίζονταν περισσότερο με τη μεταβολή της μέσης πίεσης παρά με την αύξηση του βάρους.Συμπεράσματα: Αυτή η μελέτη δείχνει ξεκάθαρα ότι παρατηρείται σημαντική αύξηση από το 2ο στο 3ο 24ωρο στις αορτικές πιέσεις, το Aix και την PWV. Αυτή η αύξηση, ίσως, αποτελεί μέρος της αιτιολογίας της αυξημένης καρδιαγγειακής νοσηρότητας και θνητότητας, που παρατηρείται τη μέρα αυτή στους ασθενείς σε αιμοκάθαρση.